Kalundborg Provsti er blevet centrum i en pædofilisag, hvor en ansat ved kirken er sigtet for misbrug af en 12-årig dreng

En mandlig ansat under Kalundborg Provsti er blevet anholdt og sigtet i en pædofilisag, hvor den kirkeligt ansatte er sigtet for i flere tilfælde at have haft anden seksuel omgang end samleje med en 12-årig dreng.

Det bekræfter Midt- og Vestsjællands Politi, der i øvrigt holder kortene meget tæt til kroppen.

- Det er begrænset, hvad jeg kan fortælle om sagen. Det eneste, der er blevet offentliggjort, er sigtelsen. Vi har kendt til sagen nogen dage, før vi skred til anholdelse, oplyser efterforskningsleder Ove Pedersen til Ekstra Bladet.

Sag mørkelagt

Ifølge Ove Pedersen blev den sigtede anholdt den 22. juni og fremstillet i grundlovsforhør den 23. juni, hvor han blev varetægtsfængslet.

Sagen har været mørkelagt af Midt- og Vestsjællands Politi og er først kommet til offentlighedens kendskab, efter Nordvestnyt i går omtalte den.

Efterforskningsleder Ove Pedersen oplyser til Ekstra Bladet, at politiet i forbindelse med efterforskningen har foretaget flere afhøringer samt ransagninger.

Blandt andet har man afhørt det 12-årige offer, men flere oplysninger vil politiet ikke ud med, da den sigtede er underlagt navne- og stillingsforbud.

Nutella og glidecreme

Ifølge anklageskriftet, som Nordvestnyt har fået aktindsigt i, er den mandlige kirkemedarbejder sigtet for anden kønslig omgang end samleje samt blufærdighedskrænkelse af og med den 12-årige.

Overgrebene er ifølge anklageskriftet sket i perioden 1. juni 2015 til 23. maj 2016 på den sigtedes bopæl i Kalundborg Kommune

Af anklageskriftet fremgår det, at manden er sigtet for at have gennemført seksuelle seancer med den 12-årige, hvor isterninger, Nutella, flødeskum og glidecreme er indgået.

Samtidig skulle manden have forsøgt at lokke den 12-årige til seksuelle ydelser mod betaling samt opfordret ham til at sende nøgenbilleder.

Den kirkeligt ansatte er varetægtsfængslet frem til 26. juli.